इतना व्यापारिक मुनाफा देखते हुए उस समय सरकार ने, ब्रिटिश अफसरों के ठहरने के लिए, एक विशाल भवन तैयार करवाया जिसे स्थानीय लोगों ने बंगला का नाम दिया। तब से ही इस शहर का नाम बंगला पड़ गया। आज भी कई बुजुर्ग फाजिल्का नहीं बंगला ही कहते हैं। बस स्टैंड पर, कई बारस कंडक्टर भी यही नाम लेते हंै। इन बातों में जहाँ एक तरफ रोमांच है वहींदूसरी तरफ लोगों की तकलीफ भी छुपी है। यह तकलीफ यहाँ बसी हर पीढ़ी के हिस्से में आयी है। परिवार टूटे, व्यापार छूटे, दरिया सूखे और दो बार सियासत के नफे में नुकसान झेलते यहां के लोगों में, फिर भी, गज़ब का धैर्य है। दोनों बार लड़ाई में इनके घर लूटे गए यहां तक कि दरवाजों की चौखटे भी उखाड़ ली गईं, पेड़ काट कर ले गए पर फिर भी ये लोग वही बसे हंै। आज भी बॉर्डर पर कई परिवार ऐसे मिल जाते हैं जो उस तरफ के अपने रिश्तेदार को देखने भर आते हैं। यहां की मशहूर मिठाई की दुकान का नाम पाकपट्टनियाँ इसलिए है क्यूंकि इस दुकान के मालिक उस पाकपट्टन शहर से हंै जो बंटवारे के बाद सरहद पार का हिस्सा बन गया। बंटवारे के समय जो प्रसिद्ध घंटाघर उधर छूट गया वैसा ही दोबारा बनवाया गया और जिसकी तस्वीर आपको हर फाजिल्का निवासी के घर पर आसानी से मिल जाएगी ।